รัฐบาลไทย-ข่าวทำเนียบรัฐบาล-รอง นรม.พล.อ.ประวิตรฯ เป็นประธานการประชุมคณะกรรมการขับเคลื่อนและปฏิรูปการบริหารราชการแผ่นดิน คณะที่ 5 ครั้งที่ 4/2561
วันพุธที่ 16 พฤษภาคม 2561
รอง นรม.พล.อ.ประวิตรฯ เป็นประธานการประชุมคณะกรรมการขับเคลื่อนและปฏิรูปการบริหารราชการแผ่นดิน คณะที่ 5 ครั้งที่ 4/2561
รองนายกรัฐมนตรีเป็นประธานการประชุมคณะกรรมการขับเคลื่อนและปฏิรูปการบริหารราชการแผ่นดิน คณะที่ 5 ครั้งที่ 4/2561 พร้อมรับทราบผลการดําเนินงานของ คณะต่าง ๆ อาทิ ขับเคลื่อนและปฏิรูปด้านทรัพยากรธรรมชาติ และสิ่งแวดล้อม การจัดการภัยพิบัติ และภาวะโลกร้อน
วันนี้ (16 พฤษภาคม 2561) เวลา 09.00 น. ณ ตึกสันติไมตรี (หลังใน) ทําเนียบรัฐบาล พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการขับเคลื่อนและปฏิรูปการบริหารราชการแผ่นดิน คณะที่ 5 ครั้งที่ 4/2561 สรุปสาระสําคัญ ดังนี้
ที่ประชุมรับทราบผลการดําเนินงานของ คณะที่ 1 คณะอนุกรรมการปฏิรูป ระบบงานความมั่นคง ด้านการปฏิรูประบบที่พักแรมและข้อมูลคนเข้าเมือง กําหนดกลุ่มเป้าหมาย เป็น 2 กลุ่ม คือ 1) กลุ่มนักท่องเที่ยว นักลงทุน และคนต่างด้าวที่เข้ามาทํางานในประเทศไทย 2) กลุ่มแรงงานต่างด้าว 3 สัญชาติ ที่อยู่ระหว่างกระบวนการฯ ของกระทรวงแรงงาน เห็นควรให้ทําบันทึกความเข้าใจ (MOU) ร่วมกันระหว่างหน่วยงานที่ดําเนินการจัดเก็บข้อมูล โดยเร่งรัดพัฒนาระบบฐานข้อมูล และเห็นควรให้หน่วยงานที่เกี่ยวข้องบังคับใช้กฎหมายอย่างเข้มข้นและจริงจัง โดยสํานักยุทธศาสตร์ตํารวจ สํานักงานตํารวจแห่งชาติ เป็นเจ้าภาพหลัก โดยจัดประชุมเชิงปฏิบัติการเพื่อกําหนดรูปแบบการจัดเก็บข้อมูลที่พักแรมและคนเข้าเมืองที่เหมาะสม และรองรับตามภารกิจของหน่วยงานที่เกี่ยวข้อง และศูนย์บูรณาการและขับเคลื่อนการปฏิบัติงาน กอ.รมน. ทําหน้าที่อํานวยการและประสานงานให้เกิดการบูรณาการร่วมกัน และให้ กระทรวงดิจิทัลเพื่อเศรษฐกิจและสังคม เป็นหน่วยงานหลักในการให้คําแนะนําทางเทคนิคในการวางระบบเชื่อมโยงและการจัดเก็บข้อมูล
ที่ประชุมรับทราบผลการดําเนินงานของ คณะที่ 4 คณะอนุกรรมการขับเคลื่อนและปฏิรูปด้านทรัพยากรธรรมชาติ และสิ่งแวดล้อม การจัดการภัยพิบัติ และภาวะโลกร้อน ซึ่งข้อมูลยางพาราที่ตรวจพบทั้งประเทศ 30.48 ล้านไร่ พื้นที่ยางพาราในเขตป่าสงวนแห่งชาติ 5.2 ล้านไร่ โดยมีมติเห็นชอบแนวทางการแก้ไขปัญหา ดังนี้
1) สํารวจข้อมูลพื้นที่ปลูกยางพารา โดยเทคโนโลยีสํารวจระยะไกล และจําแนกการถือครองและมาตรการจัดการอย่างเหมาะสม โดยแบ่งเป็น นายทุน และผู้ยากไร้
2) ลดพื้นที่และปริมาณน้ํายาง โดยการทวงคืนพื้นที่ป่า และเร่งรัดการดําเนินการตาม พ.ร.บ.ป่าสงวนแห่งชาติ พ.ศ.2507 มาตรา 25 เพื่อตัดฟันยางพารา ตามหลักวิชาการเพื่อฟื้นฟูระบบนิเวศ และป่าต้นน้ํา
3) บรรเทาความเดือดร้อนผู้ยากไร้ โดยกําหนดแนวทางให้มีที่ทํากิน จากโครงการ คทช. ของภาครัฐ
4) บูรณาการหน่วยงานที่เกี่ยวข้องเพื่อเพิ่มประสิทธิภาพการบังคับใช้กฎหมายตามแผนงาน ต่อกลุ่มนายทุนผู้กระทําผิดและเร่งรัดผลคดีให้สัมฤทธิ์ผล
พร้อมกันนี้ ที่ประชุมรับทราบผลการดําเนินงานของ คณะที่ 6 คณะอนุกรรมการขับเคลื่อนโครงการปรับภูมิทัศน์ริมแม่น้ําเจ้าพระยา เรื่องการรื้อย้ายชุมชนรุกล้ําลําน้ํา จากเดิมรื้อย้ายได้ 147 หลัง เพิ่มขึ้นเป็น 156 หลัง คงเหลือ 126 หลังคาเรือน จะรื้อย้ายเมื่อบ้านมั่งคงปลูกสร้างแล้วเสร็จ และโรงเรียนปิดเทอม ประมาณเดือน ต.ค.61 โดยมีหน่วยงานที่เกี่ยวข้อง คณะกรรมการอนุรักษ์และพัฒนากรุงรัตนโกสินทร์และเมืองเก่า กรมศิลปากร และ กรมเจ้าท่า เข้าร่วมดําเนินการ
นอกจากนี้ ที่ประชุมรับทราบผลการดําเนินงานของ คณะที่ 7 คณะอนุกรรมการแก้ไขปัญหาการทําประมงผิดกฎหมาย IUU ที่รัฐบาลเร่งดําเนินการเพื่อให้ได้ตามมาตรฐานสากล
พร้อมทั้ง ที่ประชุมรับทราบผลการดําเนินงานของ คณะที่ 8 คณะอนุกรรมการแก้ไขปัญหาการบินพลเรือน ด้านความคืบหน้าการตรวจสอบเพื่อออกใบรับรองผู้ดําเนินการเดินอากาศใหม่ ทั้งสิ้นจํานวน 17 สายการบิน จากจํานวนทั้งหมด 20 สายการบิน และรับทราบผลรายงานการตรวจสอบด้านการรักษาความปลอดภัย (USAP-CMA) ตามที่ได้แจ้งไว้กับ ICAO
อีกทั้ง ที่ประชุมรับทราบผลการดําเนินงานของ คณะที่ 9 คณะอนุกรรมการแก้ไขปัญหาการค้ามนุษย์และแรงงานผิดกฎหมาย เรื่อง การยกร่างกฎหมายเพื่อรองรับการให้สัตยาบัน พิธีสารภายใต้อนุสัญญา ILO ฉบับที่ 29 ว่าด้วยแรงงานบังคับ
นอกจากนี้ ที่ประชุมรับทราบผลการดําเนินงานของ คณะที่ 11 คณะอนุกรรมการขับเคลื่อนยุทธศาสตร์สินค้าเกษตรสําคัญ 5 ชนิด (ข้าว ข้าวโพดเลี้ยงสัตว์ ยางพารา มันสําปะหลัง และปาล์มน้ํามัน) 1) โครงการส่งเสริมการใช้ยางของหน่วยงานภาครัฐ เป้าหมาย 200,000 ตัน หรือตามความต้องการใช้ยางของหน่วยงานภาครัฐจํานวน 8 หน่วยงาน ซึ่งแจ้งความประสงค์ใช้ยาง จํานวน 72,384.55 ตัน โดยมีมติเห็นชอบการแก้ปัญหาราคาสินค้าเกษตร ดังนี้ 1. โครงการส่งเสริมการใช้ยางของหน่วยงานภาครัฐ 2.โครงการสนับสนุนสินเชื่อเป็นเงินทุนหมุนเวียนแก่สถาบันเกษตรกร 3.โครงการสนับสนุนสินเชื่อเป็นเงินทุนหมุนเวียนแก่ผู้ประกอบกิจการยาง (น้ํายางข้น) 4.โครงการสนับสนุนสินเชื่อเป็นเงินทุนหมุนเวียนแก่ผู้ประกอบกิจการยาง (ยางแห้ง) และ 5.โครงการสนับสนุนสินเชื่อผู้ประกอบการผลิตผลิตภัณฑ์ยาง และเห็นชอบมาตรการลดปริมาณการผลิต โครงการควบคุมปริมาณการผลิต โครงการควบคุมปริมาณผลผลิต โดยการยางแห่งประเทศไทย (กยท.) และโครงการพัฒนาอาชีพชาวสวนยางรายย่อยเพื่อความยั่งยืน
นอกจากนี้ ที่ประชุมรับทราบผลการดําเนินงานของ คณะที่ 12 คณะอนุกรรมการเพื่อบูรณาการโครงการฟื้นฟูเมืองชุมชนดินแดง ตามแผนแม่บทโครงการฟื้นฟูเมืองชุมชนดินแดง (พ.ศ. 2559 - 2567) ด้านการก่อสร้างและการพัฒนาโครงการ ซึ่งมีความคืบหน้าการดําเนินงานโครงการฯ รองรับผู้อยู่อาศัยเดิม (ระยะที่ 1 – 4 แปลง G จํานวน 6,546 หน่วย) ดําเนินการก่อสร้างแล้วเสร็จได้ 82.45 % อีกทั้ง ที่ประชุมรับทราบผลการดําเนินงานการของ โครงการปรับปรุงภูมิทัศน์บริเวณป้อมมหากาฬ ซึ่งได้ดําเนินการปรับภูมิทัศน์เป็นสวนสาธารณะแล้วเสร็จ พร้อมส่งมอบให้กรุงเทพมหานครเข้าดูแลและบริหารจัดการในภาพรวมต่อไป
ตอนท้ายของการประชุม ได้พิจารณาและมีมติเห็นชอบแต่งตั้งคณะอนุกรรมการติดตามและขับเคลื่อนการแก้ไขปัญหาของขบวนการประชาชนเพื่อสังคมที่เป็นธรรม โดยมีรัฐมนตรีประจําสํานักนายกรัฐมนตรี (นายสุวพนธุ์ ตันยุวรรธนะ) เป็นประธานอนุกรรมการ โดยมีอํานาจหน้าที่หลักในการติดตามและเร่งรัดของหน่วยงานที่เกี่ยวข้องกับประเด็นความเดือดร้อนของประชาชนที่ได้ข้อยุติร่วมกันแล้ว เพื่อให้เกิดผลเป็นรูปธรรมโดยเร็ว
...........................................................................
กลุ่มประชาสัมพันธ์และเผยแพร่ สํานักโฆษก